پاکستان: د کورونو دپاره د قرضونو اخستو عمل ولې په قلاره روان دی؟
د پاکستان مرکزي بېنک سټېټ بېنک وايي د حکومت لخوا اعلان شوي دکورونو دپاره د قرضونو اخستلو عمل په قلاره روان دی او د روان مالي کال 2020 او 21 په روانو نهه میاشتو کې کاروباري بېنکونو 13 اربه او 70 کروړه روپۍ قرضې ورکړي يا قرضې اخستل شوي دي.
مردان/کراچۍ — اقتصاد پوهان وايي په ملکې کچه اقتصادي غېر یقيني روان حالات لکه د ډالر په ځای نه ودرېدل د روپۍ په مقابله کې ښکته پورته تلل او بيا د قرضونو دپاره پېچلي شرطونه د کورونو د قرضونو په اخستو کې غټ خنډونه جوړ دي. د اقتصاد ماهر او استاز ارسلان اقبال وايي، د کمرشل يا کاروباري بېنکونو شرطونه پوره کول ګران دي او بله دا چې په ملک کې د ګرانۍ له امله د ځمکو بيې دومره لوړې شوي دي چې يو عام تن يا نوکر پېشه تن نه شي کولی چې د کور د معمول خرڅ پوره کړي نو د کور دپاره قرض به څه واخلي. خو بيا په مردان ښار کې د قامي نیشنل بېنک يو لوړ پوړی چارواکی جمال ناصر وايي، کاروباري بېنکونه د خلکو په پېسو روان وي او د بېنکونو دا زمه واري ده چې په دغو پېسو نورې پېسې وګټي او د هغې تحفظ هم وکړي. وي او اې ډيوه سره په خبرو کې هغه وويل بېنکونه د يو خاص نظام لاندې چليږي او بېنکونه دا ګوري چې کوم تن کور جوړوي د هغه ځمکه د هغه په نوم ده؟ او که نه. هغه وويل د دې دپاره بيا يو مناسب عمل ترسره کيږي او دا دومره ګران کار نه دی. د پاکستان مرکزي بېنک وايي د روان مالي کال د جولايي نه تر مارچ د میاشتې پورې کاروباري بېنکونو 13 اربه او 70 کروړه روپۍ د کورونو دپاره قرضونه ورکړي دي او دا رقم 93 اربه او 50 کروړه روپو ته رسېدلی دی. د بېنک په وېنا په دې قرضونو کې هغه قرضونه شامل نه دي کوم چې د کاروباري بېنکونو لخوا د خپلو جوړو سکيمونو په مد کې ورکړی شوي دي او دغه پېسې هم په يادو نهه میاشتو کې د 109 اربه او 80 کروړه روپو نه 134 اربه او 80 کروړه روپو ته رسېدلي دي. بېنک وايي کاروباري بېنکونو ټولې 228 اربه او 30 کروړه روپۍ د کورونو دپاره قرض ورکړي کوم چې د قامي امدنۍ د صفر اعشاريه پينځه فيصده نه کمې دي. د پاکستان وزيراعظم عمران خان په وروستيو کې مرکزي بېنک يا سټېټ بېنک اف پاکستان ته ويلي وو چې غريبو يا هغو خلکو چې کورونه نه لري دوی ته دې د کورونو دپاره د قرضونو ورکول اسان کړي او د کاروباري بېنکونو لخوا د حکومت په وېنا په دغو قرضونو د سود شرح درې فيصدو ته راکمه کړی شوې وه.